
        
            
                
            
        

    
	Абу Бекр Аль-Мутавани

	ДАМЫН НАЙМААЧИН

	“УЛСЫН ХЭВЛЭЛИЙН ГАЗАР” Улаанбаатар хотноо 1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд)” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ДАМЫН НАЙМААЧИН

	Орчуулсан Э. Дондмаа

	 

	Нафиса өөрийн нөхөр Аль Аяшид

	— Бидэнд дутагдаж гачигдах юм алга. Чи мөнгө хөөцөлдөж гай удаад яах нь вэ? Хотын олон айлаас эд хогшлоороо баян манайхыг хараад тосгоныхон цөм атаархаж байгаа шүү! Тариалангийн талбайгаа хар л даа. Жаахан тэлэх юм бол чи минь хагалж боловсруулж барах юм уу? Эд хөрөнгө маань элбэг хүрч байна шүү дээ. Илүү юм харж амьдрал, эрүүл мэнд, эрх чөлөө, эд мөнгөндөө аюул гай тариад яах нь вэ? гэхэд Аль Аяши цонхоор харанхуй руу ширтэн,

	— Чиний надад хэлж байгаа үг чинь надад ер нэмэргүй. Ээжийн айж сандардагтай л адилхан байна гэв.

	— Чамд миний бодож санаж байгаа зүйл ер хамаагүй болж байна уу?

	— Үгүй, чи ээжийг бие муутай хөгшин, жаахан тэвдүүлчихвэл үхчихнэ гэдгийг мэдэхгүй гэж үү?

	Гадаа нохой хуцах сонсогдов. Аль Аяши эхнэрээ гайхан харахад тэр нь түшлэгтэй зөөлөн сандал дээр байсан түрийвчнээсээ мөнгө аваад түргэн гарч одов. Тэгээд удалгүй цагаан боодолтой юм барин орж иржээ. 

	Аль Аяши гайхаж,

	— Наадах чинь юу вэ? хэмээн асуувал Нафиса:

	— Сахиус гэж итгэл муутай хэлээд түүнээ түрийвчиндээ хийгээд, — Өчигдөр мөргөл үйлдэх үед би ламтанд тарина бичиж өгөөч гэсэн юм. Тэгээд бичиж өгснийг нь аваад ирлээ гэв.

	Нафиса нөхрөө юу ч хэлээгүйд гайхан мэгдэж, түүн рүү харж ч зүрхэлсэнгүй. Тэгээд нөхрөө дуугарахгүй болохоор тэсэж ядан зориглож дуугүй харав. Нөхөр нь түүнийг өрөвдөж хайрласан янзтай ажиж байв. Нафиса нөхрөө тийнхүү харж байхыг урьд өмнө хэзээ ч анзаарсангүй. 

	Нафиса ичингүйрэн доош хараад,

	— Аяши, чиний төлөө санаа их зовж байна гэж шивнэв.

	— Нафиса минь, чи юунд тэгж дэмий айдаг юм бэ? Би юмаа жин тан болголгүй хөнгөн хөдлөхгүй шүү дээ.

	— Гэхдээ чи нэг удаа балрах дөхсөн шүү дээ.

	— Нафиса!.. Чамд нэг хүн дэмий юм хэл ээ юу? Чи яагаад ийм аймхай болчих оо вэ? Наадах чинь надад хүртэл гай болох нь. Чи юунаас ингэж их айгаа вэ?

	— Үгүй. Аяши минь, сүүлийн үед гай гамшиг мундахгүй боллоо. Касемыг бариад хөрөнгийг нь хураачихсан гэнэ. Зөвхөн торгууль төлөхөд Касемын эд хөрөнгө хүрэхгүй байна... Айшийн хүү бас баригдаад шоронд мөрдөгдөж байгаа гэнэ. Ах дүү нар нь бас тэр үйлд өртөх бололтой. Аль-фуад хамаг хөрөнгөө хатаж ширгэсэн гол руу хаячихсан гэнэ. Гэвч түүнийг засаг мөрдсөөр байгаа гэсэн. Аяши, би чамд нэг л бүтэлгүй юм учрах вий гэж зовох юм...

	— Үгүй, би тэд нар шиг хүн биш шүү дээ. Тэд хэргээ бүтээнэ гэж итгэдэг хүмүүс. Харин би бол... гээд түрийвч рүүгээ хөнгөмсгөөр заав.

	Тэгээд буйдангийн булан дээр суугаа эхнэр лүүгээ эелдгээр дөхөж очин дэргэд нь сууж тэврэн эрүүг нь бариад бараг шивнэж,

	— Нафиса, бид хонийг маань барьчих вий гэж чононоос болгоодог... Хэрэв бид чоныг ухаантай гээд, малынхаа хагасыг түүнд өгдөг бол чононоосоо айхгүй биз дээ? Тэгнэ шүү дээ. Тэгэхээр ухаант чоно Аль Каида Хамугаас би болгоож эмээгээд яах вэ. Тэр чинь хүн шүү дээ... Би түүнтэй есөн жил хамт ажиллаж байна. Мань хүн надад гай болоогүй гэв.

	Аль Аяши гэнэт босож эхнэрээ ажсаар нэг алхам ухрав. Тэгснээ дахин ойртож ирээд дуугаа хэвийн болгохыг хичээн:

	— Нафиса, чи нэг юм дуулаад надаас нуугаад байна уу... Хэл л дээ. Чи дуугүй суугаад миний уурыг хүргэчхэв гэхэд Нафиса,

	— Аяши, надад чамд уурлахаас өөр арга алга. Чи тосгоны хамаг амьтны юу гэж хов ярьж байгааг надаас, эхнэрээсээ нуугаад байгаа шүү дээ. Аль Каид Хаму өчигдөр чамайг гэрээсээ хөөсөн. Бас тэгээд чамайг элдвээр зүхэж занаж байна гэлцсэн. Чамайг юу ч гэсэн юм бэ... Итгэхэд бэрх юм! Эсвэл цаадуул чинь худлаа ярьж байгаа юм уу, Аяши? гэж асуув.

	— Ёстой л худлаа ярьж дээ.

	— Үгүй, чи яах гэж тэднийхээр очсон юм бэ?

	— Надад түүнтэй уулзах хэрэг байсан юм... Явахаасаа өмнө уулзах ёстой шүү дээ... Би газар, цагаа тохирохоор тэднийхээр ордог юм. Харин өчигдөр намайг очиход мань хүн эзгүй байсан. Эхнэр нь намайг хүлээзнэ гэсэн. Мань эр эргэж ирээд намайг эзгүйд нь очлоо гэж зэмлэсэн. Тэгэхээр нь би ууртаа “чи миний ачаар хүний зэрэгтэй байгаа шүү дээ, тэгээгүй бол чамд ямар юмных нь гэр орон байдаг юм” гээд сануулчихсан юм ...

	— Чи тийм явдал болсноос хойш түүнд яаж итгэж болох юм бэ?

	— Юу яаж гэж? Бид хоёр дорхноо эвлэрээд ер юу ч болоогүй юм шиг цаг хугацаа, замынхаа талаар тохирчихсон.

	— Чи явахаа болихгүй яасан юм бэ? Тэр чинь чамайг мэдээлчхэж чадна шүү дээ, Аяши. Чи түүнийг доромжилж гомдоожээ.

	Аяши доош харан удтал дуугүй зогссоноо эхнэрээ харж,

	— Тэр намайг мэдээлэхгүй. Нафиса, түүний чинь хувь заяа, бас өөр хэсэг хүмүүсийн хувь тавилан надтай холбоотой юм байхгүй юу. Гэхдээ би энэ хэргээр хамгийн сүүлчийн удаа л яваад ирье. Хэрэв би бараа худалдаж аваагүй бол дахиж явах хэрэг алга л даа. Чи минь битгий муу юм бод. За юу гээд Нафисагийн хацрыг илж, — Миний чамд захисан бугуйвч удахгүй бэлэн болно. Бэлэн болчхоод байж магадгүй гэв.

	Аль Аяши босож хувцсаа янзлаад ороолтоо үнэртэй усаар шүршиж толгойгоо ороон түрийвчээ зүүж, тэмээний ноосон жильбабаа1 өмсөж тольдоод.

	— За чамд хотоос юу авч ирэх вэ? гэж асуув.

	Эхнэр нь буйдан дээгүүр тонгойж юм янзлангаа, 

	— Үзэм л авч ирээрэй. Өвчлөхгүйн тулд өглөө бүр хэдэн үзэм идэж бай гэж ламтан айлдсан гэв.

	Аль Аяши эх, хүүхдүүдээ сэрээхгүйг хичээн гэрээсээ сэм гарч явав. Тэгээд тал руу одсон харанхуй гудамжны адаг руу гүйж очин зам дээр унтаж байсан үхрийг арай л дайрчхалгүй, хараал зүхэл тавилгүй тэвчив. 

	Тэрээр үйлт ажлаа үзэн ядаж цухалдах, өөртөө харамсах хослон ихэд сандарч, аюулгүй тайван байх хүсэлд автан сэтгэл зүрх нь шимширч нэг цонхоор нь гэрэл үзэгдэж буй байшингаа эргэж хараад харанхуйд түргэн алхан одов.

	Тэр, нэгэн сүмийн хажуугаар явж өнгөрчээ. Уг сүмийн үүдэнд хэдэн цагийн дараа мөргөлчид хурах ажээ. Түүний нөхөд мөргөл үйлдэн гэртээ хариад хэчнээн их баяр баясгалантай байдаг бол. Цай ууж, сонин хөөрөлдөнө.

	Аль Аяши сайхан өглөө болохыг дотроо төсөөлж байлаа. Хөвгүүд хөгжилдөн сургууль руугаа гүйлдэж, сэргэлэн, гоолиг охид булгийн ус дашмагтаа дүүргэн одно. Түүнд алтан тариа үелзсэн тал харагдаж, шувуудын шулганах, навчис, мөчрийн сэрчигнэх дуутай хоршин нүргэлэх тээрмийн чимээ сонстоно. «Би яагаад энэ бүх сайхан зүйлээс хагацаж, өөрийгөө ямагт аюулд өртөөх гэж байдаг бил ээ?..» хэмээн бодов.

	Аль Аяши үнэхээр дамын наймаа хийж хөлжсөн, тосгондоо их дээгүүр ордог эр байжээ. Гэтэл мань эр тосгоныхны эдэлдэг аз жаргал, алив сайхнаасаа хагацжээ. Тийм ч учраас олсондоо баярлах, олохдоо итгэх найдлага нь тасарчээ. Тэр их юм олж, их зүйл дамлана. Аль Аяши эд агуурсанд улайран шунаж, зүлд сүүдэр мэт ямагт мөрдөж мөшгөдөг байнгын аюулаас эмээн бие нь муудсаар байв... Тэр хэдийд ч урваж мэдэх өөрийнхөө төлөөлөгчдөд хөлс хайрлахгүй төлнө. Аль Аяши аюултай ажлаа болино гэж эхнэртээ амласандаа баярлаж байв. Яагаад гэвэл муу ёрын совин түүний зориг зүрхийг даржээ.

	Эхнэртээ үнэнээ өчсөн авч нэг зүйлийг нуухаас өөр аргагүй байжээ...

	Аль Аяши, Аль Каид Хамугийн гэрт очиход тусгүй хандсан, түүнийг сайн санаа гаргаж тусална гэдэгт нь эргэлзсэн тухайгаа эхнэртээ өчив. Гэвч цаад хүний зөв байсныг Аллах мэднэ. Аль Аяши сайхан эхнэрийг нь шохоорхож Аль Каид Хамугийнд очжээ. Тэрхүү гоолиг үзэсгэлэнт эмэгтэйг таалж таашаасан үеэ ч сайн санаж байв... Аль Аяши түүний нөхөртэй нь нэг өрөөнд ярилцан сууж байв. Тэр шөнө их хүйтэн, харанхуй байсан боловч өрөө нь их дулаан, тухтай байжээ... Аяга сав тавьсан суурь барьсан хүний хоёр гар үүдээр үзэгджээ.

	Аль Аяши, зөөлөн цагаан арьстай тийм сайхан гар хэзээ ч хараагүй байжээ. Гарыг нь харангуут л эзнийг нь таалах сэтгэл төрөхөд хангалттай байв... Аль Аяши тийнхүү дурлахдаа үйл аюултай учирна хэмээн ер бодсонгүй. Тэр бүсгүйд уяран, сэтгэл нь догдолж бүхэл бүтэн тосгондоо хэнийг ч, юуг ч анзаарахыг болив...

	Гэвч Аллах тэнгэр эндэж төөрсөн боолчуудаа өршөөж, гэтэлгэх нь бий... Аль Аяши тэр ариун бус дурлал, үйлдсэн бузар явдалдаа гэмших болжээ...

	Аюултай ажлаараа эцсийн удаа явахдаа эргэж ирээд өөрөөр амьдарч өрх гэр, эдлэн газартаа санаа тавина. Тосгоныхоо бусад хүмүүсийн адил ажиллаж, амарч, хөгжиж цэнгэнэ хэмээн боджээ.

	Гэтэл луусны орилох дуу гарч, түүний тэрхүү бодол, нөхдөө дурссан санааг нь тасалдуулав.

	Гэвч луусаа хөөж эхэлтэл зориг зүрх нь дахин алдагджээ. Тамын түмэн шулам түүний энх амгалан, аз жаргалантай амьдрах гэсэн хүсэл итгэлийг нь даажигнан инээлдэх мэт хачин санагджээ.

	Аль Аяши тэвдэж сандрахгүйг хичээн хамаг хүчээ дайчлав. Аль Каид Хаму түүнийг мэдээлэх ёсгүй. Хэрэв мэдээлэх юм бол өөрийгөө илчилнэ гэсэн үг. Аль Аяши болгоомжлохын үүднээс түүний эсрэг хадгалж явдаг баримт нотолгоог мэдэх ч үгүй байгаа шүү дээ.

	Аль Аяши хамсаатан Аль Каид Хамутай тохиролцсоноор харуулын байрны хавьд луусаа хөөж иржээ. Одоо тэр нууц үг хэлэх ёстой бөгөөд хариу сонсогдвол хамаг хэрэг бүтэх нь тэр ажээ.

	Аль Аяшийг нууц үг хэлтэл хариу сонсогдов. Тэр дуу түүнд жигтэйхэн танил санагдсан авч түүнд нь нэг хачин чичгэнэсэн өнгө аяс дуулдах шиг болов. Гэвч айж сандарсангүй, лууснуудаа цааш тууж ганга руу оржээ.

	Аль Аяши гангаас гарч өргөн тал руу ороод хил давав. Тэр нь түүний ажил үйлс амжилттай бүтсэнийг илтгэнэ.

	Гэвч Аль Аяшийн амгалан энх, аз жаргалтай амь зуух мөрөөдөл талаар болжээ.

	Түүнийг тийнхүү явтал гэнэт бууны сум шуугин исгэчиж хамаг бодлыг нь тасалдуулав...

	 

	 

	Бяцхан тосгон дээгүүр нар мандав. Нарны гэрэлд энх амгаланг мөрөөдсөн нэг эр үхсэн хэвтэхийг хүмүүс олж харжээ.

	Хилийнхний тушаалыг дагахаас татгалзан амь үрэгдсэн тэр хүн Аль Аяши мөн болохыг танив.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	- хэвлэгдсэн номыг цахим хэлбэрт оруулах,

	- цахимд оруулсан номыг ариутган шүүх,

	- цахим технологийн тоног төхөөрөмж авах,

	- цахим номын санг өргөжүүлэх,

	- цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд) номын ОРШИЛ

	Дэлхийд 80 гаруй сая араб байдаг бөгөөд тэдгээр нь Өмнөд Ази, Хойд болон Зүүн Хойд Африк, Арабын хойгт голлон амьдардаг ажээ.

	Арабчуудын ихэнх нь Египет, Алжир, Ирак, Ливан, Ливи, Кувейт, Марокко, Саудын арав, Сири, Судан, Сомали, Тунис зэрэг оронд оршин суудаг юм.

	Арабын орнууд нь утга зохиолын түүний дотор аман зохиолын баялаг өв уламжлалтай бөгөөд үлгэр домог, зүйр цэцэн үг, яруу найраг дээр үеэс эхлэн их хөгжин өргөн дэлгэрчээ.

	Харин орчин үеийн утга зохиолд чухал байр эзэлдэг өгүүллэг нэлээд хожуу XIX зууны хоёрдугаар хагаст бий болжээ.

	Арабын өгүүллэгийг араб дахины сонгодог зохиол Европын орнуудын болон оросын зохиолчдын өгүүллэгийн нөлөөгөөр үүсэж хөгжсөн гэж үздэг юм.

	Арабын өгүүллэгийг үүсгэн хөгжүүлэхэд Египетийн зохиолч ах дүү Теймур, Ливаны зохиолч Амин Рейхани, Жубран Халиль Жубран, Михаил Нуайме нарын зэрэг олон мастер их хувь нэмэр оруулжээ.

	Арабын өгүүллэгүүд нь харийн булаан эзлэгчид, нутгийн харгис этгээдүүдийн эсрэг арабын ард түмний хийж байгаа шударга тэмцэл, хүн амын өргөн давхаргыг хамардаг тариачид, ажилчид, зарц нарын амьдралыг тод томруун харуулдаг юм.

	Арабын өгүүллэгүүдийн нэг онцлог нь нийгмийн тэгш бус явдал, олон жилийн уламжлалт хоцрогдсон ёс суртахуун, зан заншил, ялангуяа бүсгүйчүүдийн эрх мэдэлгүй байдал, тэдгээрийн бэрх амьдрал шударга тэмцлийг өргөн дэлгэр үзүүлдэгт оршино.

	Арабын өгүүллэгүүдийг тэмцэл, уянгыг чадамгай хослуулдаг онцлогтой гэж үздэг ажээ.

	Арабын утга зохиолын үндэслэгчийн нэг Жубран Халиль Жубраны зохиол «Бан нутгийн Марта» хэмээх өгүүллэгээр нэрлэсэн энэхүү номд Арабын арван дөрвөн орны сонгодог болон орчин үеийн нэрт 42 зохиолчийн 40 гаруй өгүүллэгийг оруулав.

